
A PARP-14 ENZIM SZEREPE A TUMOR-ASSZOCIÁLT MAKROFÁG FENOTÍPUS KIALAKULÁSÁBAN

Kulcsszavak: makrofág polarizáció; tumor-asszociált makrofág; tumor immunológia; PARP-14
Bevezetés: A malignus daganatok kialakulását és progresszióját nagyban meghatározza a tumorsejtek által indukált tolerogén immunológiai környezet. A makrofágok széles funkcionális plaszticitással rendelkező immunsejtek, amelyek a tumoros mikrokörnyezetben alternatívan aktivált (M2) fenotípust vesznek fel. Ezek a tumor- asszociált makrofágok anti-inflammatorikus és angiogenikus faktorok termelése révén segítik a daganat növekedését és metasztázis képzését. Ebből kifolyólag a makrofágok M2 irányú polarizációját gátló és a pro-inflammatorikus, M1 irányú aktivációjukat elősegítő mechanizmusok részletes feltárása onkoterápiás jelentőséggel bírhat.

Célkitűzés: Kísérleteink során in vitro rendszerek segítségével igyekeztünk kimutatni, hogy a sokrétű szabályozó funkciókat betöltő poli(ADP-ribóz) polimeráz (PARP) enzimcsalád egyik képviselője, a PARP-14 milyen szerepet játszik a makrofágok polarizációjában.
Módszerek: A daganatos mikrokörnyezet modellezéséhez THP-1 monocyta sejtekből differenciáltattunk makrofágokat, majd ezeket JIMT-1 emlőrák sejtekkel inkubálva egy 3- dimenziós szferoid ko-kultúra rendszert hoztunk létre. A szferoidokat PARP-14 enzimre specifikus gátlószerrel (MCD-113) kezeltük, majd RT-qPCR módszerrel megmértük az M2 makrofágokra jellemző markerek expresszióját, illetve a tumorsejtek apoptózisát - a sejtek fluoreszcens jelölése után - konfokális mikroszkópiával vizsgáltuk. A gátlószer M1 polarizációra gyakorolt hatását is ellenőriztük THP-1 eredetű makrofág sejteken. A PARP- 14 gátlás hatását primer humán monocytákból differenciáltatott M2 makrofágokon is tanulmányoztuk.

Eredmények: A PARP-14 enzim gátlása szignifikánsan csökkentette az M2 markerek expresszióját a szferoid modellben és a primer humán monocytákból differenciáltatott makrofágok esetén is, továbbá a szferoidban fokozta a daganatsejtek apoptotikus pusztulásának mértékét. A THP-1 eredetű makrofágok esetén a gátlószer alkalmazása növelte az M1 markerek kifejeződését.

Következtetés: A PARP-14 enzimre specifikus MCD-113 gátlószer alkalmazása az általunk használt modellekben eredményesen visszaszorította a makrofágok M2 irányú polarizációját, és felerősítette a klasszikus, M1 irányú aktivációs útvonalat, amely a daganatos mikrokörnyezetben egy erőteljesebb és hatékonyabb tumorellenes immunválasz kialakulását eredményezheti.



